Danskerne er stået op til et solbeskinnet Danmark mandag morgen. I hele landet skinner solen såledelse fra en skyfri himmel i morgentimerne. Samtidig er det med helt rolige vindforhold, mens temperaturen allerede ligger på mellem 10 og 15 grader. Og man kan ligeså godt huske at tage solbrillerne med sig. Det solrige vejr fortsætter nemlig hele dagen, mens temperaturen forventes at komme op omkring de 25 graders varme. Her bliver det varmest Ud på eftermiddagen kan der blive dannet enkelte vattotter på himlen. Derudover er der udsigt til lidt højtliggende skyer i den vestligste del af Jylland. Det skal dog ikke tage noget fra, at mandag bliver en flot sommerdag med masser af sol. Med den megen solskin i vente er det en god idé at bruge solcreme, hvis man bruger tid ude i solen. Vi nærmer os sommersolhverv, og derfor er solhøjden efterhånden tæt på sit maksimum, hvilket har meget at sige i forhold til UV-indekset. Vinden er dagen igennem svag til jævn fra østlig retning. Netop vindretningen siger noget om, hvor det bliver varmest. Dagens højeste temperaturer forventes at komme i den sydlige og vestlige del af Jylland samt på Fyn, hvor der forventes op til 25 grader – lokalt 26 grader. Her har vinden bevæget sig længst over den solopvarmede landjord. I resten af landet ligger temperaturen på mellem 21 og 24 graders varme, mens det er en smule køligere langs østvendte kystområder. Mandag aften fortsætter det med at være solrigt vejr i hele landet, mens temperaturen holder sig omkring de 20 grader helt indtil solnedgang. Har man planer om at bruge sommervejret på at grille, skal man være ekstra opmærksom. Landet er knastørt, og flere steder er der udstedt afbrændingsforbud.
Temperaturen når op omkring 25 grader, når det bliver varmest.